# Povratak u budućnost

| Povratak u budućnost |
| --- |
|  |
| Izvorni naslov | *Back to the Future* |
| Režiser | Robert Zemeckis |
| Producent | * Bob Gale
* Neil Canton
 |
| Scenarist(i) | * Robert Zemeckis
* Bob Gale
 |
| Uloge | * Michael J. Fox
* Christopher Lloyd
* Lea Thompson
* Crispin Glover
 |
| Muzika | Alan Silvestri |
| Kinematografija | Dean Cundey |
| Montaža | * Arthur Schmidt
* Harry Keramidas
 |
| Produkcija | * Amblin Entertainment
* Universal Pictures
 |
| Distributer | Universal Pictures |
| Premijera | 3. 7. 1985 |
| Trajanje | 116 minuta |
| Zemlja | SAD |
| Jezik | Engleski |
| Budžet | 19 miliona $ |
| Zarada | 381,1 milion $ |
| Nasljednik | *Povratak u budućnost 2* |

Povratak u budućnost (engleski: *Back to the Future*) američka je naučnofantastična avanturistička komedija iz 1985. u režiji Roberta Zemeckisa. Scenarij su napisali Zemeckis i Bob Gale. Michael J. Fox tumači Martyja McFlya, tinejdžera koji putuje u 1955, gdje se susreće sa svojim budućim roditeljima i slučajno postaje ljubavni interes svoje majke. Christopher Lloyd tumači ekscentričnog naučnika dr. Emmetta "Doca" Browna, Martyjevog prijatelja koji pomaže popraviti štetu načinjenu historiji tako što mu pomaže da spoji svoje roditelje. Marty i Doc također moraju naći način da Martyja vrate nazad u 1985.

Zemeckis i Gale napisali su scenarij nakon što se Gale zapitao bi li se sprijateljio sa Zemeckisovim ocem da nisu zajedno išli u školu. Razni filmski studiji odbili su adaptirati scenarij sve dok Zemeckisov film *Lov na zeleni dijamant* nije postao finansijski uspješan. Zemeckis se obratio Stevenu Spielbergu, koji je prihvatio producirati projekt pomoću svoje kompanije Amblin Entertainment, s kompanijom Universal Pictures kao distributerom. Michael J. Fox bio je prvi izbor za ulogu Martyja McFlya. Međutim, Fox je bio zauzet radeći na televizijskoj seriji *Porodične veze* i producenti mu isprva nisu dopustili da glumi u filmu. Stoga je uloga dodijeljena Ericu Stoltzu. Tokom snimanja, Stoltz se s producentima složio da on nije prava osoba za tu ulogu te su ponovo kontaktirali Foxa. Njegov raspored ovog puta bio je znatno fleksibilniji i uz odobrenje producenata *Porodičnih veza*, Fox se uspio podjednako posvetiti obama projektima.

Film je objavljen 3. jula 1985. Postao je najprofitabilniji film te godine, zaradivši preko 381 milion dolara širom svijeta. Osvojio je nagradu "Hugo" za najbolju dramu, nagradu "Saturn" za najbolji naučnofantastični film i Oscara za najbolju montažu zvuka. Također je nominiran za još tri Oscara, pet filmskih nagrada BAFTA i za četiri Zlatna globusa, između ostalog za najbolju komediju ili mjuzikl. Američki predsjednik Ronald Reagan citirao je film 1986, u svom govoru o stanju Unije. Kongresna biblioteka uvrstila je film 2007. u Nacionalni filmski registar Sjedinjenih Američkih Država, a godinu dana kasnije Američki filmski institut uvrstio ga je na deseto mjesto svog spiska najboljih naučnofantastičnih filmova. Film je označio početak franšize koja se sastoji od dva nastavka, *Povratak u budućnost 2* (1989) i *Povratak u budućnost 3* (1990), animirane serije, tematske vožnje u zabavnom parku i nekoliko videoigara.

## Radnja

U Hill Valleyju (Kalifornija), Marty McFly odlazi do spremišta alata i tu bude sve dok ga ne nazove dr. Emmett Brown, nakon čega shvata da kasni u školu. U Srednjoj školi "Hill Valley", Marty se sastaje sa svojom djevojkom Jennifer Parker. Gospodin Strickland ih ulovi i grdi zbog kašnjenja. Marty odlazi na audiciju za takmičenje "Bitka grupa", ali ga odbijaju jer je "preglasan". Zatim odlazi doma, gdje vidi kako mu oca Georgea maltretira njegov šef Biff Tannen, a Martyjeva majka Lorraine, oslikava se kao pretila, potištena alkoholičarka. Lorraine se prisjeća večeri kada je upoznala Georgea, što se dogodilo jer ga je njen otac udario autom.

Marty se u ranim jutarnjim satima 26. oktobra 1985. sastaje s Docom na parkiralištu tržnog centra. Doc mu pokazuje vremeplov u obliku DeLoreana, kojeg pokreće plutonij koji je ukrao od libijskih terorista. Doc demonstrira sistem za putovanje vremenom tako što datum postavlja na 5. novembar 1955: dan kada je izumio put kroz vrijeme. Nekoliko trenutaka kasnije, dolaze Libijci i ubijaju Doca. Marty ulazi u DeLorean, prekoračuje brzinu od 142 km/h da bi utekao Libijcima i time nehotice aktivira vremeplov i putuje u 1955, ali nema dovoljno plutonija da se vrati.

Tamo sreće tinejdžera Georgea, koga maltretira vršnjak Biff. Marty spašava Georgea od udara automobila, ne znajući da je time spriječio Georgeovo upoznavanje s Lorraine. Budući da ga je udar onesvijestio, kada se probudi, Marty zatječe Lorraine kako se brine o njemu i sada je zaljubljena u njega, umjesto u Georgea. Marty odlazi i uspijeva pronaći mladog Doca da mu pomogne da se vrati u 1985. godinu. Budući da nemaju plutonija, Doc objašnjava da je munja jedini izvor energije od 1,21 gigavat, koja je neophodna za rad vremeplova. Marty Docu pokazuje letak iz budućnosti na kojem piše da će munja udariti vrh sudnice naredne subote. Doc naređuje Martyju da ne izlazi iz kuće niti da s bilo kim razgovara u strahu da će promijeniti tok historije i time promijeniti i budućnost; zbog ovoga Doc odbija slušati Martyjeva upozorenja o svojoj smrti 1985. godine. Marty shvata da je spriječio svoje roditelje da se upoznaju i Doc ga upozorava da će prestati postojati ako ne nađe način da Georgea upozna s Lorraine. Doc smišlja plan kojim će iskoristiti snagu munje za pokretanje vremeplova, dok Marty pokušava na sve načine da Georgea upozna s Lorraine, ali se na tom putu sukobljava s Biffom i njegovom bandom.

Kada Lorraine pozove Martyja na školski ples, Marty smišlja plan da je George "spasi" od njegovih lažnih neprikladnih nasrtanja. Međutim, ovaj plan pođe po zlu kada pijani Biff pokuša silovati Lorraine. George stiže na scenu da je spasi od Martyja, ali nailazi na Biffa. George nokautira Biffa i odvodi Lorraine na ples, gdje se poljube dok Marty na pozornici svira s grupom. Zadovoljan time što je osigurao da će zapravo postojati u budućnosti, Marty odlazi da se sastane s Docom.

Marty sjeda u DeLorean i upućuje se prema sudnici, munja udara kada je predviđeno i šalje ga nazad u oktobar 1985. godine. Tamo pronalazi Doca živog, budući da je ipak poslušao Martyjeva upozorenja i obukao pancirku. Doc odvozi Martyja kući i odlazi.

Marty sljedećeg jutra otkriva da su se neke stvari promijenile: George je pun samopouzdanja i uspješan je autor, Lorraine je sretna i u dobroj je fizičkoj formi, njegov brat David uspješan je poslovni čovjek, njegova sestra Linda radi u butiku i imala je mnogo "momaka", a Biff je sada poslušni čistač automobila. Nakon što se Marty ponovo sretne s Jennifer, Doc se vraća u DeLoreanu i govori im da moraju ići u 2015. da riješe problem s njihovom budućom djecom. Njih troje sjedaju u DeLorean i odlaze u budućnost.

## Uloge

* Michael J. Fox kao Marty McFly
* Christopher Lloyd kao dr. Emmett "Doc" Brown
* Lea Thompson kao Lorraine Baines-McFly
* Crispin Glover kao George McFly
* Thomas F. Wilson kao Biff Tannen
* Claudia Wells kao Jennifer Parker
* James Tolkan kao gospodin Strickland
* Marc McClure kao Dave McFly
* Wendie Jo Sperber kao Linda McFly

## Napomene

## Reference

## Dodatna literatura

* George Gipe (1985). *Back to the Future: A Novel*. ISBN 978-0-425-08205-8. CS1 održavanje: nepreporučeni parametar (link)
* Shail, Andrew; Stoate, Robin (2010). *Back to the Future*. BFI Film Classic. Palgrave Macmillan. ISBN 978-1-84457-293-9.
* Ni Fhlainn, Sorcha (2010). *The Worlds of Back to the Future: Critical Essays on the Films*. McFarland Publishers. ISBN 978-0-7864-4400-7.
* Ni Fhlainn, Sorcha (2015). "'There's Something Very Familiar About This': Time Machines, Cultural Tangents and Mastering Time in H.G. Wells' The Time Machine and the Back to the Future Trilogy". *Adaptation*. Oxford University Press. doi:10.1093/adaptation/apv028.
* Rich Handley (20. 11. 2012). *A Matter of Time: The Unauthorized Back to the Future Lexicon*. Hasslein Books. ISBN 978-0-578-11344-9.
* Greg Mitchell; Rich Handley. *Back in Time: The Unauthorized Back to the Future Chronology*. Hasslein Books. ISBN 978-0-578-13085-9. Nepoznati parametar `|lastauthoramp=` zanemaren (prijedlog zamjene: `|name-list-style=`) (pomoć)

## Vanjski linkovi

* Službeni sajt
* *Povratak u budućnost* na IMDb-ju
* *Povratak u budućnost* na TCM Movie Database
* *Povratak u budućnost* na AFI-jevom katalogu
* *Povratak u budućnost* na Box Office Mojo
* *Povratak u budućnost* na Rotten Tomatoesu
* *Povratak u budućnost* na Metacriticu